רז הרשקו

רז הרשקו (נולדה ב-19 ביוני 1998) היא ג'ודוקא ישראלית המתחרה בקטגוריית המשקל מעל 78 ק"ג, סגנית האלופה האולימפית מפריז 2024, וזוכת מדליית ארד קבוצתית מאולימפיאדת טוקיו 2020 בקטגוריית הנבחרות המעורבות כחלק מנבחרת ישראל. הרשקו מחזיקה במדליית ארד מאליפות העולם (2023) והיא אלופת אירופה (2024). הרשקו נולדה בנתניה ללילך ולאיציק. דודהּ, שני הרשקו, הוא מאמנה והמאמן הראשי של נבחרת הנשים בג'ודו של ישראל. היא החלה להתאמן בג'ודו בגיל 4 ובילדותה התאמנה גם בכדורסל. בגיל 12 החליטה להתמקד בג'ודו. עוד בנערותה הצטרפה לנבחרת הבוגרת. מאז, היא מתאמנת במכון וינגייט ומשתייכת למועדון הג'ודו "מיטב נתניה". הרשקו למדה בתיכון חוף השרון. שירתה בצה"ל במחנה 80 על תקן ספורטאית מצטיינת. בגיל 14 וחצי זכתה הרשקו לראשונה באליפות ישראל לבוגרים בקטגוריית המשקל שלה ולאחר מכן החלה להתחרות בטורנירים בינלאומיים. בשנת 2015, בגיל 17, זכתה במדליית זהב באליפות אירופה לקדטים שנערכה בסופיה שבבולגריה. בשנת 2017 זכתה במדליית הכסף באליפות אירופה עד גיל 23 ושנה לאחר מכן זכתה במדליית הארד באותה התחרות. באוקטובר 2018 זכתה הרשקו במדליה הראשונה שלה בתחרות בוגרים, כאשר זכתה בזהב בתחרות מסוג 'European Cup' במלאגה שבספרד, לאחר ניצחון בגמר על שרה אלברס הספרדייה. ביולי 2019 זכתה במדליית כסף בגראנד פרי מונטריאול לאחר שהגיעה עד לקרב הגמר בו הפסידה ליפנית שרה אסהינה, אלופת העולם המכהנת. בשנת 2021 זכתה הרשקו בארבע מדליות בתחרויות מהסבב העולמי; מדליית זהב בגראנד סלאם אנטליה, מדליית זהב בגראנד סלאם פריז, מדליית ארד בגראנד סלאם באקו ומדליית ארד בגראנד סלאם אבו דאבי. באפריל 2021 זכתה במדליית זהב בגראנד סלאם אנטליה לאחר ניצחון בגמר על שיאן סו הסינית והבטיחה מעשית את מקומה באולימפיאדת טוקיו 2020. בגראנד סלאם פריז היוקרתי ניצחה בגמר את ליה פונטיין הצרפתייה בזכות עונשים. באולימפיאדת טוקיו 2020 אשר נערכה בקיץ 2021, זכתה הרשקו במדליית ארד עם נבחרת ישראל בקטגוריית הנבחרות המעורבות. בתחרות האישית בקטגוריית המשקל של מעל 78 ק"ג, הרשקו הגיעה מדורגת במקום ה-16 מבין המתחרות והודחה בשלב שמינית הגמר. היא החלה את דרכה בסיבוב הראשון מול טהאני אלקטאני מערב הסעודית, וניצחה אותה באיפון בתוך דקה ו-42 שניות. בסיום הקרב הסכימה הסעודית ללחוץ את ידה של הרשקו. בשמינית הגמר הרשקו התמודדה מול אקירה סונה היפנית, והפסידה באיפון כדקה לפני סיום הקרב. באליפות אירופה 2022 שנערכה בסופיה שבבולגריה, זכתה הרשקו במדליית כסף לאחר 3 ניצחונות מתוך 4 קרבות. בסיבוב הראשון היא ניצחה באיפון את טינה ראדיץ' הקרואטית תוך 6 שניות מפתיחת הקרב. ברבע הגמר הרשקו ניצחה באיפון את הילאל אוזטורק הטורקייה בתוך כדקה וחצי כאשר הטילה את יריבתה ומשם המשיכה לריתוק. בחצי הגמר היא ניצחה שוב באיפון את האיטלקייה אסיה טבאנו בתוך קצת פחות מדקה כאשר כמו בקרב הקודם, הטילה את יריבתה ומיד המשיכה לריתוק. בגמר הרשקו הפסידה לרומן דיקו הצרפתייה. בגראנד סלאם מונגוליה ביוני 2022, זכתה בזהב כשניצחה את אדיאסורן אמארסאיחאן המונגולית. באליפות העולם 2022 שנערכה בטשקנט, זכתה הרשקו במדליית ארד עם נבחרת ישראל בתחרות הקבוצתית לאחר ניצחונות על נבחרות אוזבקיסטן, דרום קוריאה והולנד. בתחרות האישית בקטגוריית המשקל מעל 78 ק"ג, סיימה הרשקו במקום החמישי לאחר שהפסידה בקרב על מדליית הארד לז'וליה טולופואה הצרפתייה. באליפות העולם 2023 שנערכה בקטאר, זכתה הרשקו במדליית הארד בקטגוריית המשקל מעל 78 ק"ג. היא הגיעה אל התחרות כשהיא מדורגת במקום השני בדירוג העולמי והחלה את דרכה בסיבוב השני נגד כריסטי-רוז פרטוריוס מזימבבואה, אותה ניצחה באיפון לאחר שיריבתה ספגה שלושה עונשים. בשמינית הגמר ניצחה באיפון את יריבתה הסינית שין סו בתוך דקה ו-10 שניות מפתיחת הקרב לאחר תרגיל סודה-צוריקומי-גושי. ברבע הגמר התמודדה הרשקו מול אקירה סונה היפנית, לה הפסידה בריתוק ונשרה לקרבות בית הניחומים. לאחר ניצחון בזכות עונשים על קאירה סאיט מטורקיה, עלתה לקרב על מדליית הארד, בו התמודדה מול סינית נוספת בשם שיאן שו וניצחה בווזארי, שוב לאחר תרגיל סודה-צוריקומי-גושי. באליפות אירופה 2023 שנערכה במונפלייה שבצרפת, זכתה הרשקו במדליית הכסף שנה שנייה ברציפות. אחרי שני ניצחונות באיפון בשלבים המוקדמים, היא התמודדה בחצי הגמר מול אסיה טבאנו האיטלקייה וניצחה תוך פחות מ-40 שניות לאחר שהטילה את יריבתה בווזארי ומשם המשיכה לריתוק שהעניק לה ווזארי שני ואיפון. בגמר היא התמודדה מול רומן דיקו הצרפתייה והפסידה באיפון. בגראנד סלאם תל אביב 2023, זכתה הרשקו במדליית הזהב לאחר שניצחה את כל ארבעת קרבותיה באיפון, כאשר בגמר היא התמודדה מול קאירה סאיט הטורקייה וניצחה לאחר שיריבתה נפסלה לאחר 3 עונשים. במרץ 2023 זכתה במדליית זהב בגרנד סלאם טביליסי לאחר שבגמר ניצחה באיפון את שין סו הסינית בעזרת תרגיל בשם סודה-צוריקומי-גושי. ביולי 2023 דורגה על ידי איגוד הג'ודו העולמי במקום הראשון העולמי בקטגוריית המשקל שלה ואף החזיקה בניקוד הגבוה ביותר בשקלול של כל 7 קבוצות המשקל בתחרויות הנשים, והייתה לישראלית הראשונה בענף המחזיקה בהישג זה. באליפות אירופה 2024, שלושה חודשים לפני אולימפיאדת פריז, זכתה הרשקו לראשונה במדליית הזהב לאחר שניצחה את כל ארבעת קרבותיה. היא הגיעה לתחרות כמדורגת הבכירה והתחילה בשלב שמינית הגמר בו גברה באיפון על קרן סטיבנסון מהולנד. ברבע הגמר היא ניצחה בווזארי את אליס סטארצבה מרוסיה ובחצי הגמר ניצחה בזכות עונשים את קאירה אוזדמיר מטורקיה. בגמר התמודדה הרשקו מול ז'וליה טולופאווה מצרפת וניצחה באיפון לאחר שהטילה את יריבתה על גבה בתרגיל סיאו-אוטושי מוצלח. באולימפיאדת פריז 2024 זכתה הרשקו במדליית הכסף בקטגוריית המשקל של מעל 78 ק"ג לאחר שניצחה 3 מתוך 4 קרבותיה. היא הגיעה אל התחרות מדורגת שנייה בעולם בקטגוריית המשקל שלה, החלה את דרכה בסיבוב השני נגד מריט קאמפס ההולנדית והטילה אותה בתרגיל סודה-צוריקומי-גושי ומשם המשיכה לריתוק. ברבע הגמר היא ניצחה את מיליצה ז'אביץ' הסרבית בזכות שני ניקודי ווזארי המשתווים לניקוד איפון ובחצי הגמר היא ניצחה בתוך 15 שניות את קאירה אוזדמיר מטורקיה, כאשר הטילה אותה על גבה בעזרת תרגיל בשם אוסוטו-אוטושי. בגמר היא התמודדה מול ביאטריס סוזה הברזילאית (5 בדירוג העולמי) והפסידה בווזארי. בטקס המדליות נכחה יו"ר הוועד האולימפי בישראל וחברת הוועד האולימפי הבין-לאומי יעל ארד, שהעניקה לרז את המדליה. הרשקו הייתה בעבר בזוגיות עם חותרת הקיאקים נטע מלקינסון. היא אחייניתו של מאמנה הנוכחי שני הרשקו. מדיה וקבצים בנושא רז הרשקו בוויקישיתוף רז הרשקו, ברשת החברתית פייסבוק רז הרשקו, ברשת החברתית אינסטגרם רז הרשקו, ברשת החברתית טיקטוק רז הרשקו, ברשת החברתית LinkedIn רז הרשקו, באתר olympedia.org רז הרשקו, באתר איגוד הג'ודו העולמי רז הרשקו, באתר JudoInside.com רז הרשקו, באתר הוועד האולימפי בישראל איתמר קציר, "קשה להתבגר בישראל": בתיכון התנכלו לה על המשקל. עכשיו הם יראו אותה באולימפיאדה, באתר הארץ, 11 באפריל 2021 שיר זיו, הלוחמת: רז הרשקו חושפת את קרב חייה, באתר ישראל היום, 19 באוגוסט 2021 רז שכניק, "אף פעם לא הסתרתי את הזוגיות בחדרי חדרים. גם לא ראיתי סיבה לעשות חגיגה מזה - כי זה שלי ושלה", באתר "ידיעות אחרונות", 22 באוקטובר 2021 דניאל סלגניק, תכירו את משפחת הרשקו הלוחמת מנתניה, באתר mynet‏ נתניה, 29 באוקטובר 2021 איגוד הג'ודו בישראל, פרוטוקול ישיבת הנהלת האיגוד 23/05/2023 מידע על הג'ודוקא, באתר JudoInside שיר זיו, הלוחמת: רז הרשקו חושפת את קרב חייה, באתר ישראל היום, 19 באוגוסט 2021 מיקי שורץ, רז הרשקו חולמת להיות היורשת של ירדן ג'רבי, באתר mynet‏ נתניה, 12 במרץ 2021 איתמר קציר, גראנד סלאם אנטליה בג'ודו: רז הרשקו זכתה בזהב והבטיחה מעשית את מקומה בטוקיו, באתר הארץ, 3 באפריל 2021 אורן אהרוני, ג'ודו: מדליית זהב לרז הרשקו בגראנד סלאם פריז, ארד לענבר לניר, באתר ynet, 17 באוקטובר 2021 איתמר קציר, מדליה שנייה בטוקיו 2020: נבחרת הג'ודו ניצחה את רוסיה וזכתה בארד, באתר הארץ, 31 ביולי 2021 "דקה אחר דקה: ג'ודו קבוצתי 31.7" - תקצירי הקרבות, באתר ערוץ הספורט, 31 ביולי 2021 אסי ממן, ‏היסטוריה: רז הרשקו לחצה יד ליריבתה הסעודית, באתר ONE‏, 30 ביולי 2021 אסי ממן, ‏כבוד: רז הרשקו זכתה בכסף באליפות אירופה, באתר ONE‏, 1 במאי 2022 אליפות העולם בג'ודו 2022 - התחרות הקבוצתית, באתר איגוד הג'ודו העולמי עידו רקובסקי, אליפות העולם בג'ודו: רז הרשקו זכתה במדליית הארד, באתר הארץ, 13 במאי 2023 סתיו איפרגן, רז הרשקו סגנית אלופת אירופה בג'ודו, ענבר לניר זכתה בארד, באתר ynet, 5 בנובמבר 2023 הדר יעקבי, ‏מדליית זהב לרז הרשקו בגרנד סלאם טביליסי, באתר ערוץ הספורט, 26 במרץ 2023 "רשימת הדירוג העולמי". איגוד הג'ודו העולמי (באנגלית). 10 ביולי 2023. אורכב מ-המקור ב-16 ביולי 2023. נבדק ב-16 ביולי 2023. {{cite web}}: (עזרה) סתיו איפרגן, היסטוריה: רז הרשקו בפסגת הדירוג העולמי בג'ודו, באתר ynet, 15 ביולי 2023 סתיו איפרגן, שלושה חודשים לפני פריז: רז הרשקו זכתה באליפות אירופה בג'ודו, באתר ynet, 27 באפריל 2024 ג'ו קרואולי, ‏ "+78 kg: Beatriz Souza, an Incredible Olympic Champion", ‏ 2 באוגוסט 2024, אתר איגוד הג'ודו העולמי נרי וייס, מדלייה שלישית תוך יממה: הג'ודוקא רז הרשקו זכתה במדליית כסף בפריז, באתר ערוץ 7, ‏2 באוגוסט 2024 יש מדליה! רז הרשקו זכתה במדליית הכסף בפריז, באתר ערוץ הספורט, 2 באוגוסט 2024 אורן אהרוני, רז הרשקו בראיון בלעדי: "הג'ודו נתן לי ביטחון ואמונה", באתר ישראל היום, 27 באפריל 2022 דניאל סלגניק, 29 באוקטובר 2021 תכירו את משפחת הרשקו הלוחמת מנתניה, באתר ynet